УСТАВ

на

БЪЛГАРСКАТА ФЕДЕРАЦИЯ ПО ТЕНИС НА МАСА

СТАТУТ

Чл.1 /1/ Сдружение "Българска федерация по тенис на маса" е юридическо лице с нестопанска цел за осъществяване на общественополезна дейност.

/2/ Седалището и адресът на управление на сдружението са: гр.София, 1142, бул.Васил Левски“ № 75, ет.4, стая 416.

/31 Наименованието на сдружението е "Българска федерация по тенис на маса" или съкратено "БФТМ";

/4/ БФТМ представлява спорта тенис на маса в страната и чужбина.

/5/ Учредено е за неопределен срок.

Чл.2. БФТМ има колективен върховен орган и управителен орган.

ПИСМЕНИ АКТОВЕ

Чл.З. Всяко писмено изявление от името на -БФТМ трябва да съдържа неговото наименование, седалище, адрес, както и данни за неговата регистрация, включително и номер по БУЛСТАТ.

ЦЕЛИ И СРЕДСТВА ЗА ТЯХНОТО ПОСТИГАНЕ

Чл.4./1/ БФТМ има за цел: развитието, масовизирането и популяризирането на спорта тенис на маса сред всички слоеве на населението за укрепване на тяхното здраве и физическа култура.

/2/ Да спомага за обогатяване на нравствените и естетически качества на личността, повишава равнището на спортното майсторство и постигане на високи спортни резултати на вътрешното и международното спортно поле.

/3/ За постигане на целите си БФТМ: организира и подпомага всички видове дейности свързани със спорта тенис на маса в страната, съвместно.с държавните органи, обществените и частни организации, фирми и формирования, участвува в изграждането на цялостна национална система за спорта тенис на маса, поставя своята дейност на широка обществена основа като организира, насърчава и всестранно разгръща самодейността на спортистите, спортно-педагогическите кадри, деятелите и любителите. За постигане на целите си БФТМ използва и други средства, доколкото те не противоречат на закона и Устава на БФТМ.

ПРЕДМЕТ НА ДЕЙНОСТ

Чл. 5./1/ БФТМ разработва целеви програми, организира, провежда и ръководи състезания от вътрешния и международен спортен календар, организира и ръководи подготовката на националните отбори за участието им в олимпийски игри, световни, европейски и балкански първенства, европейска лига и други спортни мероприятия по тенис на маса.

/2/ БФТМ е член на Българския олимпийски комитет. Тя предлага за утвърждаване на компетентните органи и БОК участниците в олимпийските игри.

/3/ БФТМ утвърждава методическите изисквания и документи, които са задължителни за спортните клубове по тенис на маса, които членуват във федерацията, сключва индивидуални договори с професионалните състезатели и треньори по тенис на маса, установява договорни връзки със спортните клубове, установява делови контакти и сътрудничество със спортни федерации от други страни и с международната и европейска федерация по тенис на маса, контролира спазването на разпоредбите за медицинското обслужване на спортистите от страна на треньори и състезатели, и изпълнява наредбата за допинг контрола на Република България.

ЧЛЕНСТВО ПРАВА И ЗАДЪЛЖЕНИЯ

Чл.6. /1/. Членове на БФТМ могат да бъдат, спортните клубове за тенис на маса, които са съгласни с Устава и споделят неговите цели и идеи.Членството е доброволно и приемането става по всяко време на годината.

/2/, Приемането става с подаване на писмена молба до Управителния съвет чрез председателя на сдружението. В тази молба кандидата за член трябва да заяви, че споделя целите на БФТМ и е съгласен с Устава.

Приемането става от Управителния съвет в едномесечен срок и с обикновено мнозинство /50 + 1/. При отказ от приемане на кандидата за член, решението на управителния съвет може да се обжалва от кандидатстващия спортен клуб пред Общото събрание, в срок от 14 дни, считано от съобщаване на решението.

/3/. Членовете имат следните права: да участват в избора на органите чрез гласуване, да предлагат лица, които да бъдат избирани в ръководните органи на сдружението, да участват в Общото събрание и провеждане на мероприятия, да получават информационни и методически материали и да ползват базата на преференциални условия.

/4/.Членовете имат следните задължения: да спазват моралните и етични норми при участието си в сдружението, да спазват настоящия Устав и да съдействат за постигане на целите на сдружението, да опазват предоставеното им имущество, да изпълняват решенията на Общото събрание и Управителния съвет, да информират своевременно за настъпилите промени в статута и пълномощията си, да заплащат напълно и навреме членския си внос - до 31 август на текущата година, чиито размер се определя от Управителния съвет с допълнителни решения и протоколи и е съобразен с инфлационните процеси в страната и членския състав на отделните клубове.

/5/. Членството се прекратява :

1. с едностранно волеизявление до БФТМ;
2. с изключването;
3. с прекратяването на федерацията или на спортния клуб, членуващ във федерацията;
4. при отпадане поради не внасяне на членския внос в продължение на повече от 24 месеца. Този факт се констатира от управителния съвет по документи.

/6/. Член на БФТМ може да бъде изключен, когато с действията си или бездействията си уронва доброто име и престижа на сдружението или злепоставя федерацията и затруднява дейността й, нарушава закона, настоящия Устав, решенията на Общото събрание и/или решенията на Управителния съвет. Изключването става с обикновено мнозинство от Управителния съвет. Решението за изключване на спортен клуб- член на БФТМ, подлежи на обжалване пред Общото събрание в 14 дневен срок, считано от датата на съобщаване на решението на изключения клуб.

/7/. При прекратяване на членството направените от члена имуществени вноски /членски внос, внасяне на инвентар и имущество, дарения, допълнителни парични вноски и други/ остават в полза на сдружението, освен ако не са направени с нарочен договор, предвиждащ връщане на даденото в полза на федерацията.

ОРГАНИ ЗА УПРАВЛЕНИЕ

Чл. 7. Органите на БФТМ са: общо събрание, управителен съвет и председател.

Чл. 8. Общото събрание е върховен орган на сдружението, Състои се от всички негови членове и заседава най-малко веднъж годишно.

Чл. 9. /1/ Общото събрание се свиква от управителния съвет по негова инициатива или по искане на една трета от членовете на сдружението. Ако в последния случай управителния съвет в двуседмичен срок не отправи писмена покана за свикване на общото събрание, то се свиква от съда по седалището на сдружението по писмено искане на заинтересуваните членове или овластено от тях лице, като в този случай общото събрание се провежда в населеното място- седалище на БТФМ.

/2/ Поканата трябва да съдържа дневния ред, датата, часа и мястото за провеждане на общото събрание и по чия инициатива то се свиква.

/3/ Поканата се обнародва в "Държавен вестник" и се поставя на мястото за обявления в сградата, в която се намира управлението на БФТМ, най-малко един месец преди насрочения ден. Поканата се обявява в регистъра на юридическите лица с нестопанска цел, воден от Агенция по вписванията, най-малко един месец преди насрочения ден.

Чл. 10. Общото събрание е законно, ако присъстват повече от половината от всички членове. При липса на кворум събранието се отлага с един час по-късно на същото място и при същия дневен ред и може да се проведе, колкото и членове да се явят.

Чл. 11. /1/ Всеки член на общото събрание има право на един глас.

/2/ Едно лице може да представлява не повече от трима членове на общото събрание въз основа на писмено нотариално заверено пълномощно.

Чл.12./1/ Решенията на Общото събрание се вземат с мнозинство повече от половината присъстващи, освен ако настоящият устав не предвижда за приемане на решения по отделни въпроси друго квалифицирано мнозинство.

/2/ Решения по чл.15. ал.1 т.1 и т. 3 се вземат с мнозинство 2/3 (две трети) от присъстващите.

/3/ По въпроси, които не са включени в обявения в поканата дневен ред, не може да се вземат решения.

Чл. 13./1/ Управителния съвет се състои от три до единадесет лица, посочени от членове на БФТМ. Членовете на управителния съвет се избират за срок от четири години.

/2/ Управителният съвет се избира чрез гласуване на всяка една от кандидатурите от Общото събрание поотделно. Председателят на БФТМ прави своето предложение за членове на Управителен съвет като избира състава от лица, посочени от членове на БФТМ поне 10 /десет/ дни преди датата на провеждане на общото събрание за избор на Управителен съвет. При липса на постъпили предложения или при липса на достатъчно на брой постъпили предложения в посочения срок, Председателят има право по собствен почин да предложи за избор членове на Управителния съвет. При възникнала необходимост от попълване на състава на Управителния съвет в рамките на мандата, новите членове се предлагат на общото събрание за избор от председателя на Управителния съвет. Тези нови членове се избират за срок до края на текущия мандат на съответните лица, напуснали Управителния съвет.

/3/ По решение на общото събрание функциите на Управителен съвет могат да се изпълняват и от едно лице - управител.

/4/ Провеждането на избор за членове на Управителния съвет се извършва чрез явно гласуване.

/5/ Управителният съвет заседава ежемесечно.

Чл. 14. Председателят на БФТМ се избира от Общото събрание за срок от четири години. Председателят е член по право на Управителния съвет, като същият има право да предлага за избор членове на Управителния съвет по реда на чл.13, ал.2 от устава, ръководи текущата дейност и заседанията на Управителния съвет, като и да организира изпълнението на решенията. Председателят на БТФМ се избира от Общото събрание на сдружението чрез явно гласуване.

ПРАВОМОЩИЯ НА ОРГАНИТЕ ЗА УПРАВЛЕНИЕ

Чл. 15.(1) Общото събрание:

1. изменя устава;
2. избира и освобождава членовете на управителния съвет;
3. взема решения за преобразуване и прекратяване на БФТМ;
4. приема бюджета на БФТМ;
5. приема отчета за дейността на управителния съвет;
6. отменя решенията на другите органи на БФТМ, които противоречат на закона, устава или други вътрешни актове, регламентиращи дейността на БФТМ.
7. взема и други решения предвидени в настоящия устав.
8. Решенията по чл. 15, ал. 1, т. 1 и т. 3 се вземат с мнозинство 2/3 от присъстващите на общото събрание членове.
9. Правата по ал.1 т. 1,2,3,4,5 и 6 не могат да се възлагат на други органи на БФТМ.
10. Решенията на общото събрание за задължителни за другите органи на БФТМ.
11. Решенията на общото събрание подлежат на съдебен контрол относно тяхната законосъобразност и съответствие с устава.

Чл. 16. Управителния съвет:

1. представлява БФТМ, както и определя обема на представителната власт на отделни негови членове;
2. осигурява изпълнението на решенията на общото събрание;
3. разпорежда се с имуществото на БФТМ при спазване изискванията на устава;
4. подготвя и внася в общото събрание проект за бюджет;
5. подготвя и внася в общото събрание отчет за дейността на БФТМ;
6. определя реда и организира извършването на дейността на БФТМ и носи отговорност за това;
7. определя адреса на БФТМ;
8. взема решения по всички въпроси, които по закон или съгласно устава не спадат в правата на друг орган;
9. изпълнява задълженията предвидени в устава;
10. определя щатните длъжности в БФТМ в рамките на утвърдения бюджет;
11. назначава щатен генерален секретар на БФТМ, назначава старши треньори на националните отбори и други щатни работници;
12. приема правилник за работа на съдийската колегия, утвърждава спортни съдии от републиканска и първа категория и прави предложения до международната федерация по тенис на маса за утвърждаване на международни съдии.
13. приема правилник за работата на Управителния съвет.
14. при необходимост създава помощни органи на Управителния съвет и приема правилници за дейността им. В помощните органи освен членове на Управителният съвет могат да се привличат и специалисти от съответната област.
15. администрира провеждането на републиканските първенства и участието на националните отбори по тенис на маса в международни турнири, балкански, европейски, световни първенства и олимпийски игри.

КНИГИ НА БФТМ

Чл. 17. (1) БФТМ води книги за протоколите от заседанията на Общото събрание и Управителният съвет. Ръководещият заседанието на съответният орган и лицето, изготвило протокола, удостоверяват и отговарят за верността на съдържанието му.

(2) Юридическото лице с нестопанска цел за осъществяване на общественополезна дейност изготвя доклад за дейността си веднъж годишно, който трябва да съдържа данни относно:

1. съществените дейности, изразходваните за тях средства, връзката им с целите и програмите на организацията и постигнатите резултати;

2. размера на безвъзмездно полученото имущество и приходите от другите дейности за набиране на средства;

3. вида, размера, стойността и целите на получените и предоставени дарения, както и данни за дарителите;

4. финансовия резултат.

(3) Годишният доклад за дейността и финансовият отчет на юридическото лице с нестопанска цел за осъществяване на общественополезна дейност следва да се заявят за обявяване в регистъра на юридическите лица с нестопанска цел, воден от Агенцията по вписванията, до 30 юни на годината, следваща годината, за която се отнасят.

ИМУЩЕСТВО И ФИНАНСИРАНЕ

Чл. 18. (1) БТФМ притежава свое имущество, което се състои от предоставената база, инвентар, екипировка, парични средства по банкови сметки в български лева и валута.

(2) БФТМ набира средства:

1. от членски внос;
2. от предоставени държавни субсидии;
3. от спонсорство;
4. от дарения и завещания;
5. от съвместна дейност с физически и юридически лица.

Чл. 19. (1) Българска федерация по тенис на маса може безвъзмездно да разходва имущество и да осъществява дейността, насочена за постигане на целите, определени в устава и Закона за юридическите лица с нестопанска цел. Подборът на лицата и начинът на тяхното подпомагане от БФТМ се извършват в зависимост от целта и финансовите възможности на юридическото лице с нестопанска цел. За безвъзмездно разходване на имуществото на БФТМ е необходимо мотивирано решение, взето от общото събрание с мнозинство 2/3 от всички негови членове, когато е в полза на:

1. лица от състава на другите му органи и техните съпрузи, роднините им по права линия - без ограничение, по съребрена линия - до четвърта степен, или по сватовство - до втора степен включително;

2. лица, били в състава на управителните му органи до 2 години преди датата на вземане на решението;

3. юридически лица, финансирали организацията до 3 години преди датата на вземане на решение;

4. юридически лица, в които посочените лица в т. 1 и 2 са управители или могат да наложат или възпрепятстват вземането на решения;

5. политически партии, в ръководните и контролните органи на които участват членове на ръководни и контролни органи на юридическите лица с нестопанска цел.

(2) БФТМ не може да сключва сделки с лицата по чл. 19, ал. 1, т. 1, както и с юридически лица, в които посочените лица са управители или могат да наложат или възпрепятстват вземането на решения, освен ако сделките са в очевидна полза на федерацията или са сключени при общи условия, обявени публично.

Чл. 20. БФТМ има знаме, емблема, бланка, печат, почетен знак, значка и диплом с които се отличават спортисти, активисти и членове.

Чл. 21. Дейността на БФТМ се проверява от лицензиран експерт счетоводител веднъж годишно преди провеждане на съответното годишно заседание на Общото събрание. Доклада на експерт счетоводителя е неразделна част от годишния публичен доклад за дейността на федерацията и се докладва на първото проведено редовно годишно Общо събрание след проверката.

Чл. 22. Прекратяването на сдружението се извършва:

 а/ по решение на Общото събрание;

 б/ по решение на Окръжния съд по седалището на юридическото лице при условия и ред предвиден в ЗЮЛНЦ, когато:

- не е учредено по предвидения от закона ред;

- извършва дейност, която противоречи на закона, на обществения ред или на добрите нрави;

- е обявено в несъстоятелност.

 в/ Решението на съда по чл. 3, б. „б” се постановява по искане на всеки заинтересован или на прокурора.

 г/ Съдът може да даде подходящ срок за отстраняване на основанието за прекратяване и неговите последици.

 д/ В случаите по б. „в” прекратяването се вписва служебно и съдът назначава ликвидатор.

Чл. 23. (1) При прекратяване на сдружението се извършва ликвидация.

 (2). Ликвидацията се извършва от Управителния съвет или от определено от него лице.

 (3). Ако ликвидатор не е определен, както и в случаите на чл. 13, ал. 1, т. 2 ЗЮЛНЦ, той се определя от окръжния съд по седалището на сдружението.

 (4). Относно реда за ликвидация и правомощията на ликвидатора се прилагат разпоредбите на Търговския закон и чл. 43 ЗЮЛНЦ.

 (5) Имуществото останало след удовлетворение на кредиторите, се предоставя по решение на съда на юридическо лице с нестопанска цел, определено за извършване на общественополезна дейност със същата или близка нестопанска цел.

(6). Ако имуществото не бъде предоставено по реда на ал. 5, то се предава на общината, в която е седалището на прекратеното сдружение.

ЗАКЛЮЧИТЕЛНИ РАЗПОРЕДБИ

 § 1. За неуредените в настоящият устав въпроси се прилагат нормите на действащото законодателство.

§ 2. При противоречие между нормите на настоящия устав и действащото законодателство важат нормите на действащото законодателство.

§ 3. С настоящият устав се отменя Устава на БФТМ приет на 28 януари 1994 г. и Устройственият правилник на БФТМ, приет на 27.05.1995 г.

 § 4. Настоящият устав е приет на Общо събрание на БФТМ на 27 февруари 2001 г. и влиза в сила от момента на вписването му в съда; изменен и допълнен с решение на Общото събрание на БФТМ, проведено на 17.10.2015 г.; изменен и допълнен с решение на Общото събрание на БФТМ, проведено на 29.04.2017 г.

 Председател на ОС:…………………… Секретар на ОС: ……………………………

 /Валентин Трифонов/ /Веска Папазова/

ПРЕДСЕДАТЕЛ на УС: ………………..

/Стефан Китов/